'सुविधाओं के लिए हाउस टैक्स बढ़ाना जरूरी'
Updated Tue, 27 Nov 2012 12:00 PM IST
कानपुर। फ्रांस से ट्रेनिंग कर लौटे नगर आयुक्त एनकेएस चौहान ने कहा कि इस शहर में पेरिस जैसी सुविधाएं नहीं मिल सकतीं, इसके लिए आसपास सुनियोजित तरीके से नया शहर बसाना जरूरी है। उन्होंने शहर में चरणबद्ध तरीके से सुधार किए जाएंगेे। जरूरी संसाधन जुटाने के लिए नगर निगम की आमदनी बढ़ाना जरूरी है। इसके लिए हाउस टैक्स बढ़ाया जाएगा। नामांतरण शुल्क और शमन शुल्क भी बढ़ेगा। इसके लिए कार्यकारिणी में प्रस्ताव लाया जाएगा।
नगर निगम समिति कक्ष में सोमवार को नगर आयुक्त ने पत्रकारों से कहा कि नागरिक सुविधाओं के दृष्टिकोण से पेरिस बहुत विकसित है। वहां पर हाउस टैक्स यहां की तुलना में बहुत ज्यादा है जबकि सिटी डेवलपमेंट चार्ज भी लिया जाता है। वहां जैसी सुविधाएं इस शहर में संभव नहीं हैं। हालांकि, यहां भी सुधार हो रहा है। उन्होंने कहा कि हाउस टैक्स हर 2 साल में बढ़ना चाहिए लेकिन वर्षों बाद अब टैक्स और स्लैब बढ़ रहा है। नगर निगम एक्स में भी नगर आयुक्त को एनुअल रेंटल वैल्यू (एआरबी) बढ़ाने के साथ टैक्स में 15 फीसदी बढ़ोतरी का अधिकार है। उन्होंने दो टूक कहा कि जब तक टैक्स नहीं बढ़ेगा, तब तक हम स्वायत्त नहीं हो सकते। उन्होंने कहा कि वे मंगलवार को ए2जेड के साथ बैठक करेंगे। यूजर चार्ज की कम वसूली पर सख्ती करने के साथ सफाई में नगर निगम जितना धन खर्च कर रहा है, उसकी कटौती एटूजेड से की जाएगी।
नगर निगम चलवाएगा अपनी बसें
लोकल ट्रांसपोर्ट सिस्टम दुरुस्त करने के लिए नगर निगम खुद सिटी बसें चलवाने पर विचार कर रहा है। इससे रोडवेज को दिए जा रहे करोड़ों रुपये बचेंगे। वहीं, जीटी रोड पर महाराजपुर से मंधना तक एलिवेटेड कारीडोर बनेगा। कारीडोर के नीचे लोकल ट्रैफिक पहले की तरह चलता रहेगा।
पॉलीथिन प्रतिबंधित होगी
नगर आयुक्त ने कहा कि जल्द ही शहर में पॉलीथिन प्रतिबंधित की जाएगी। साथ ही सेंट्रल स्टेशन के दोनों तरफ अंडरग्राउंड शापिंग कांप्लेक्स और जन सुविधाओं के प्रयास तेज किए जाएंगे। शासन को प्रस्ताव भेजा जा चुका है, अब पैरवी तेज की जाएगी।
Write a Comment | View Comments